Aanvallers probeer SA atleet se been afsaagMhlengi Gwala (Foto: Facebook) Die Suid-Afrikaanse driekampatleet Mhlengi Gwala is in ŉ Durbanse hospitaal in KwaZulu-Natal opgeneem nadat drie verdagtes hom Dinsdag oorrompel het en probeer het om sy been af te saag. Dennis Jackson, direkteur van die Prime Human Performance Institute, het die voorval aan Maroela Media bevestig. Volgens Jackson was Gwala omstreeks 15:00 besig om naby die Universiteit van KwaZulu-Natal te oefen toe hy deur die verdagtes genader is. “Die verdagtes het hom gegryp en in die bosse ingetrek. Hy het sy persoonlike items soos sy selfoon en kontant aangebied, maar die verdagtes wou nie bes gee nie – hulle wou hom seermaak,” sê hy. Volgens Jackson is mediaberigte wat beweer dat die verdagtes ŉ kettingsaag tydens die voorval gebruik het, nié waar nie. Hy sê Gwala het wel “ondraaglike pyn” beleef. “Die verdagtes het ŉ handsaag gebruik wat die aanval waarskynlik nóg vererger het. Hulle het deur die weefsel, spiere en die senuwee tot op die been gesaag. Dit was ŉ grusame aanval.” Jackson sê hy was onlangs nog in kontak met Gwala. Gwala is in die hospitaal en by sy bewussyn. Volgens hom kon dokters nog nié ŉ prognose maak nie. “Hy het baie seer gekry in die voorval, maar in dié stadium lyk dit nie of hy sy been gaan verloor nie. Sy herstelproses gaan egter baie lank wees; ons sal eers ná die operasie kan sê hoe die pad vorentoe vir hom gaan lyk. Om die eerlike waarheid te sê, ons probeer nog sin maak van die voorval. Dit is absoluut bisar,” sê hy. Hy sê geen motief vir die aanval is aan hom of aan Gwala bekend nie. “Ek kan my nie indink dat hy enige vyande het nie. Hy is ŉ fantastiese mens wat nog net goed was vir ander. Ons is geskok dat misdadigers só iets aan ŉ onskuldige mens kan doen. Daardie tipe seer en pyn kan aan niemand beskryf word nie en só aanval kan die res van sy loopbaan in gedrang plaas.” Die Olimpiese atleet Henri Schoeman, ŉ vriend van Gwala, het Dinsdag in ŉ Twitter-inskrywing die voorval as afskuwelik bestempel. “Die saag was blykbaar te stomp en hulle kon net halfpad [sy been afsaag]. Dit is absoluut afskuwelik. Hoe veilig is ons op Suid-Afrika se paaie? Ek wens hom alle sterkte toe vir die operasie en vir sy herstelpad. Ons almal staan agter en ondersteun jou. Ons moet fietsry [sport] veiliger maak op ons paaie.” Gwala is volgens berigte al sedert 09:00 vanoggend in die teater. Lt.kol. Thulani Zwane, woordvoerder van die polisie, het bevestig ŉ saak van poging tot moord is by die Umbilo-polisiestasie aanhangig gemaak. Niemand is nog in verband met die voorval in hegtenis geneem nie.